Gie Miles, sires de Noiers, fais savoir a touz ces qui verront ces presentes lettres que Bricarz de Noiers et dame Guilliaume, sa feme, establi en ma presence, hunt rocogneu par devant moi qu’il hunt doné et otroié a touz jorz por Deu en pure aumone por la santé de lor ames et por lor anniversaire chascun an affaire a la maison des malades de Noiers ces choses qui sunt nommées après c’est a savoir .II. pièces de vigne l’une blainche et l’autre roige, assises en la coste des Forches, .I. jorné de terre assis desouz la vigne blainche, une soite de pré, .III. jornez de terre qui sont assis au marois de sus Montlai, une soite de pré assise dariers lou molin de Montlai et .II. soites de pré a Arton, par tel menere que li demorant et li tenant de la maison ès malades de Noiers sunt tenu paier et rendre chascun an sanz contredit à Brecart et a dame Guilliaume sa feme, tant cum il vivront et il seront es us et es costume es borgois de Noiers, ou a lor certain comandement, a la Touz sainz, .II. muis de lor melor vin, .XX. bichez de froment et .XX. bichez d’orge, de blé sofisant a la mesure de Noiers. Apres s’il avient que dame Guilliaume morte avant que Brecarz, Brecarz aura enterinemant a sa vie lou devant dit vin, et lou devant dit blé chascun an, au terme qu’est devant nommez. Et se Brecarz moroit avant que dame Guilliaume, dame Guilliaume aura a sa vie chascun an tant cum elle sera de la borgoisie de Noiers de la metié tant solemant dou dit vin et dou dit blé au terme qu’est devant nommez. Et a savoir est que ciz Brecarz et celle Guilliaume hunt doné et otroié a touz jorz, ensinc cum il est devant devisié, a la dite maison des malades de Noiers ces choses devant dites, sauf la jotise, sauf les rentes et sauf lou cens paiant qu’elles doivent et gie sires de Noiers, qui suis sires deu leu, suis tenuz de ceste chose, j’ai scelé ces presentes lettres de mun scel par la requeste des parties. Ce fu fait en l’an de grace mil CC L et VI, ou mois de join.